שרית חדד

ביוגרפיה

חדד נולדה בעפולה לנקדימון, ירקן, ואלישבע, עקרת בית, שעלו עם משפחתם לישראל בשנת 1976 מהעיר דרבנט שבדאגסטן. חדד היא בת הזקונים במשפחה, ולה שלושה אחים ושלוש אחיות. בשנת 1980, עברה המשפחה להתגורר בחדרה. הוריה קיוו שתהא רופאה או שחקנית, אך הביעו התנגדות לכך שתבחר בקריירה מוזיקלית. בסיוע אחותה ולנטינה, נהגה חדד לחמוק מהבית ללא ידיעת הוריה ולהופיע במועדוני לילה. בשנת 1988, השתתפה חדד בתחרות כישרונות צעירים, בנגנה בפסנתר. השופטים בתחרות התרשמו מכשרון נגינתה, וציינו כי היא טומנת בחובה פוטנציאל גדול להפוך בעתיד פסנתרנית. זאת, אף על פי שבאותה העת לא ידעה לקרוא תווים.] בשנת 1990, כשהייתה בת 12, גילו הוריה את סוד הופעותיה, ואסרו עליה לצאת מהבית לצורך הופעות. בתקופה זו, למדה בעצמה לנגן בכלי נגינה שונים, כגון: גיטרה, פסנתר, קסילופון, אורגן, עוגב, דרבוקה, צ'לו, אקורדיון וטרומבון. ב-1992 חזרה חדד להופיע, והצטרפה ללהקת "צעירי חדרה". ב-1994, באחת מהופעותיה של הלהקה בחוף סירונית בנתניה, חזה בה האמרגן אבי גואטה, התרשם מקולה המיוחד והציע לה חוזה הקלטות. מאחר שהייתה עודנה קטינה בעת ההיא, חתמה אחותה ולנטינה בשמה. בראיון בשנת 2014 סיפרה חדד, כי כבר בפגישתם הראשונה של השניים הרגישה כי נוצר ביניהם חיבור מיוחד. בחלוף יום אחד בלבד, הספיקה להקליט שיר בניהולו.

1995–1998: תחילת דרכה

חדד החלה את הקריירה שלה בתור זמרת חימום של הזמר שריף. האמרגן אבי גואטה, שגילה אותה, החתים אותה על חוזה הקלטות.
בשנת 1995, בהיותה בת 17, יצא לחנויות אלבומה הראשון, ניצוץ החיים, שכלל את הלהיט "שלום חבר". השיר בוצע במשותף עם שריף, בליווי פסנתר, על פי לחן טורקי, אשר שימש כשיר הנושא. האלבום נמכר בלמעלה מ-80,000 עותקים, והקריירה שלה החלה לנסוק. בשנת 1996, הקליטה את אלבומה השני בהופעה חיה בצרפת, שלמרות שמו, הוקלט באולפן בישראל, וקולות מחיאות הכפיים בו הוקלטו מראש. אלבום זה זכה לתגובות אוהדות. באותה השנה, הקליטה חדד דואט שני עם שריף, בשם: "אתה לא ראוי לאהבה".
בשנת 1997, יצא אלבומה השלישי של חדד, הדרך שבחרתי. הצלחתו של אלבום זה לא השתוותה להצלחתם של שני אלבומיה הראשונים, אך מידת הפופולריות של חדד בקרב הציבור המשיכה להתעצם. באותה השנה החליט קובי אוז, סולן להקת "טיפקס", לשיר עמה את הדואט "למה הלכת ממנו". השיר הפך להיט ענק, וחשף את חדד לקהל הרחב בישראל. באותה השנה, הפיק ימין מסיקה סרט אודות חייה, אשר שודר בערוץ 2, שנקרא "שרית חדד - הקול מן ההרים".
באוקטובר 1997, הופיעה חדד במשך חודש בממלכת ירדן, במסווה של זמרת פלסטינית בשם "סירִית חדאד אל-מוטרבת אל-כּרְמַל", והוציאה שם תקליט בשפה הערבית, שנשא את השם: שרה בערבית. התקליט הפך להיט בירדן ובמדינות ערב, אף על פי שחדד לא דברה את השפה.
בשנת 1998 יצא אלבומה החמישי, חוק החיים, שכלל את הלהיט "הכל סגור", אותו כתבו זאב נחמה ותמיר קליסקי מלהקת אתניX. יתר מילותיהם של שירי האלבום נכתבו על ידי אמנים מוכרים, ביניהם: דוד זיגמן ומירית שם אור, ואף נכללו בו להיטי רדיו רבים, ביניהם "לב זהב" ו-"ירח שחור". אלבום זה תרם לביסוסה של חדד כזמרת מובילה,
וסייע לה לחדור ללב מוזיקת המיינסטרים הישראלית. באותה השנה, השתתפה חדד בפסטיגל, בשירה: "חברים בכל מיני צבעים", שאת מילותיו כתבה חנה גולדברג. שיר זה זכה במקום השני בתחרות שירי הפסטיגל.
חדד הקליטה שני שירים לאלבום האוסף חלון לים התיכון: "בודדה שם למעלה" ו-"התמימות".

1999–2004: שיא ההצלחה והשתתפות באירוויזיון

בשנת 1999 יצא אלבומה השישי של חדד, כמו סינדרלה, שהצליח אף יותר מקודמו, והיה סנונית ראשונה להשפעות פופ ורוק בשיריה הבאים. אלבום זה כלל את השירים: "כמו סינדרלה", "הייתי בגן עדן", אותו כתב אהוד מנור והלחין שמעון בוסקילה, "לדמעות יש פה", "כשאני איתך אני כמו דג" (דואט נוסף עם להקת "טיפקס") ואת "חברים בכל מיני צבעים" מהפסטיגל. חדד ניסתה להיבחר לאירוויזיון (בועדה פנימית) בשירה "וולקאם יא סלאם", אשר נכלל באלבום "כמו סינדרלה". לרוע מזלה, הגיע השיר למקום השלישי בלבד (באותו מקום עם אפרת רותם) והגיע ל־24 נקודות. בעקבות תוצאה זו, לא העפילה חדד להיות נציגת ישראל באירוויזיון 1999.
באותה השנה, הופיעה חדד בהיכל התרבות בתל אביב, כשהיא בת 21 בלבד. ההופעה תועדה על גבי דיסק, קלטות אודיו, וידאו ו-DVD. היא זכתה בתואר "זמרת השנה" במצעד הפזמונים העברי השנתי של רשת ג', והייתה לזמרת הראשונה מהז'אנר הים תיכוני שזוכה בתואר זה. כמו כן, זכתה בטקס אנשי השנה ובטקס תמוז. באותה השנה, השתתפה בשנית בפסטיגל, ושירה "נסיכה של שמחה" זכה במקום השלישי בתחרות שירי הפסטיגל. לאור הצלחת "כמו סינדרלה", יצא באותה השנה האלבום מגה מיקס, אשר הכיל שתי מחרוזות מגה מיקס, המבוססות על שיריו. באותה השנה, יצא אלבומה השביעי, ההופעה בהיכל התרבות ת"א.
חדד שרה את הבית הראשון בשיר הפתיחה של העונות השלישית, הרביעית והחמישית של התוכנית "רק בישראל", אשר שודרו במהלך השנים 2000–2002.
בשנת 2000, הוציאה חדד את אלבומה השמיני, לעשות מה שבא לי, מתוכו בלטו שני שירים בעלי מקצבים לטיניים: שיר הנושא, ו"קח את הכל", שתרגם יוסי גיספן, על פי שיר הנושא של הטלנובלה הארגנטינאית "בובה פראית". האלבום כלל גם את השיר "אבא", שהלחינה חדד בעצמה, לזכרו של אביה, שנפטר בהיותה בת 18.
בשנת 2001, נענתה חדד להצעתו של קובי אוז לשנות את סגנונה המוזיקלי, ופנתה לז'אנר חדשני יותר, לדעתה - מזה שהופיע ב"כמו סינדרלה": פופ-אוריינטלי. אלבומה מאותה השנה, אשליות מתוקות, נחשב אחד האלבומים הנמכרים ביותר בישראל בשנות האלפיים, לאחר שמכר מעל 180,000 עותקים. הסינגל הראשון מתוכו, "יאללה לך הביתה מוטי", הפך מיד לשיר המושמע ביותר ברדיו באותה העת, והסינגל "כשהלב בוכה", שכתב יוסי גיספן ללחן של שמואל אלבז, היה להמנון תקופת הפיגועים, והוסיף לחדד ממד ממלכתי. חדד העידה במספר ראיונות, כי שיר זה הנו המרגש ביותר שזכתה לשיר.] שירים מצליחים נוספים באלבום היו: "תשתוק תשתוק", "תלך כפרה עליי", "תזהרי ממנו" (דואט עם קובי אוז) ו-"אשליות מתוקות", שאת ארבעתם כתב והלחין אוז. השיר "יאללה לך הביתה מוטי" נבחר כשיר השנה במצעד הפזמונים העברי השנתי של רשת ג' לשנת התשס"א, וחדד הוכתרה כזמרת השנה עבור שנה זו. בעקבות הצלחת האלבום, יצאה חדד לסיבוב הופעות, במהלכו הופיעה לראשונה בתיאטרון קיסריה. באותה השנה, הופיעה חדד פעם נוספת בפסטיגל, בתפקיד זמרת אורחת, ושרה במהלכו מחרוזת מלהיטיה.
בתחילת שנת 2002, נבחרה חדד לייצג את ישראל באירוויזיון 2002. השיר שנבחר, מתוך ארבעה שירים שהוצגו לוועדת השיפוט, היה "נדליק ביחד נר", שכתב יואב גינאי והלחין צביקה פיק. לרוע המזל, נחל השיר כישלון בתחרות, כשהגיע למקום ה-12 בלבד, בצברו 37 נקודות סך הכל. בראיון שלאחר התחרות התוודתה חדד כי "כשאני עולה על הבמה בקיסריה להופעה של שעתיים אני מאוד מתרגשת, אבל מהר מאוד מתאפסת על עצמי. הבעיה בתחרות הזו הייתה, שכאן עליתי לבמה לשיר אחד בלבד, כשאני מרגישה שכל עם ישראל יושב לי על הכתפיים".
טרם נסיעתה לאסטוניה, בה נערכה התחרות באותה השנה, יצא אלבומה החדש: "ילדה של אהבה", שכלל את שיר האירוויזיון ולהיטים נוספים, ביניהם: "אתה תותח" ו-"לראות את הכאב", שאותם כתב יוסי גיספן, וכן את השיר "העצב בתוכי" - גרסה עברית לשירה של הזמרת האיטלקייה לאורה פאוזיני, "In assenza di te". האלבום זכה להצלחה גדולה, ומכר כ-180,000 עותקים. באותה השנה, זכתה חדד פעם נוספת בתואר "זמרת השנה", והשיר "נדליק ביחד נר" הגיע למקום השני במצעד של רשת ג'.
בשנת 2003, יצא אלבומה ה-11 של חדד, רק אהבה תביא אהבה. אלבום זה כלל את הלהיט "קצת משוגעת", שנכתב על ידי צמד נערי רפול, מאיר עמר ואיתי זילברשטיין, כמו גם חידוש לשיר "היום היום" של להקת פיקוד מרכז, שהוקלט במסגרת המשדר "יומטוב" של שידורי קשת. באחד הראיונות טענה חדד, כי השיר "רק אהבה תביא אהבה" היה מועמד לאירוויזיון, אך וועדת רשות השידור דחתה אותו, בשל היותו "מזרחי מדי".]
באותה השנה, זכתה חדד בתואר "זמרת השנה" בטקס "נבחרי הילדים" של ערוץ הילדים. נוסף על כך, נבחרה לשיר את שיר הנושא של סדרת הטלוויזיה "אהבה מעבר לפינה", אשר זכה להצלחה רבה.
בשנת 2004, זכתה חדד בתואר "זמרת השנה" של הקהילה היהודית בצרפת.] כעבור מספר שבועות, יצא אלבומה "חגיגה", אשר כלל שיתופי פעולה עם עברי לידר, סאבלימינל, צביקה פיק, שלמה ארצי והנרי. באלבום זה המשיכה חדד את מגמת שינוי ז'אנר שיריה, אשר התאפיין במוזיקת פופ, בשילוב מקצבי מוזיקת טכנו ודאנס. באלבום זה בלטה השפעתו של הנרי, שכתב והלחין חלק נכבד מהשירים, ביניהם: "חגיגה", "בחום של תל אביב" ו"אור". השיר "חגיגה" זכה להצלחה ולביקורות מצוינות, ובפרק זמן של חודשיים בלבד מכר האלבום מעל 140,000 עותקים. כיום, נאמד היקף מכירותיו של האלבום בכ-160,000 עותקים. הזמרת הסינית, יומיקו צ'נג , שרה גרסה סינית לשיר "בחום של תל אביב", שזכתה להצלחה חסרת תקדים בסין].
לקראת אולימפיאדת 2004, הקליטה חדד שיר ששמו "התקווה שווה זהב".
האלבום "חגיגה" כלל את השיר: "רק אתה". הקליפ של שיר זה צולם ברומניה, בטכניקת פילם, לראשונה בתולדות המוזיקה הישראלית.
בדצמבר 2004 הושקה בובה בדמותה של חדד ששרה מחרוזת של חמשת השירים הבאים: "יאללה לך הביתה מוטי", "כמו סינדרלה", "אתה תותח", "קצת משוגעת" ו"חברים בכל מיני צבעים".

2005–2008: מיס מיוזיק וזה ששומר עליי

בדצמבר 2005, יצא אלבומה ה-13 של חדד, מיס מיוזיק, שהמשיך את הקו הדאנסי-האוריינטלי של קודמו, וכלל את הסינגלים "בושם צרפתי" שכתבו זאב נחמה ותמיר קליסקי מלהקת אתניX, ו-"בין כל הבלאגן", שכתב והלחין הנרי, שתרם רבות להפקת האלבום. האלבום מכר כ-40,000 עותקים (פלטינה). ב-2006 הופיעה בקיסריה, בפעם השישית, לכבוד צאת האלבום.
בדצמבר 2006, הוציאה חדד DVD לילדים בשם נסיכה של שמחה. בדיסק זה גילמה חדד נסיכה, הפותרת מחלוקות בין בני אדם, ושרה שירים שכתבה סמדר שיר והלחין משה דץ.
בשנת 2007, הוציאה חדד את אלבומה ה-15, זה ששומר עליי. בטרם צאתו של האלבום, יצאו הסינגלים "עליך ועליי" ושיר הנושא שלו, "זה ששומר עליי", אותו כתבו והלחינו טל שגב ויעקב למאי. השניים עיבדו והפיקו מוזיקלית את מרבית שירי האלבום, לצד המפיק הנרי. פרט להם השתתפו בכתיבה גם קרן פלס, הנרי, זאב נחמה וחדד עצמה. לאחר צאת האלבום יצאו הסינגלים "תצאי מהכלים" ו-"חופשייה", שכתב והלחין הנרי, ו"נושאת תפילה", שכתבה והלחינה חדד עם שגב. המבקרים ציינו לטובה את "הנגיעות הרוקיות" שהוסיף שגב לאלבום, והוא קצר שבחים מצד מבקרי המוזיקה. בחודש אוגוסט הגיע האלבום למעמד של אלבום פלטינה, לאחר שהקף מכירותיו עמד על למעלה מ-45,000 עותקים. יש לציין, כי עד היום מכר האלבום כ-80,000 עותקים.
עופר ניסים הפיק גרסת רמיקס לשיר "זה ששומר עליי", המשולב עם הפתיח משירו של יששכר משה "שם אל חי", שנכתב על ידי רבי שלום שבזי. הרמיקס זכה להצלחה גדולה ברחבי אירופה. עם זאת, IMP, חברת התקליטים ששיווקה את הסינגל, השאירה את שמה של חדד בעילום שם. למרות זאת, עיתון הקהילה היהודית בצרפת זיהה את קולה ופרסם את שמה ברבים. בסוף אותה השנה, זכה השיר "זה ששומר עליי" בפרס "שיר השנה", בטקס פרסי עמ"י לשנת 2007, במשותף עם "בואי נעזוב" של רן דנקר ועילי בוטנר.
בשנת 2008, השתתפה חדד בפרויקט עבודה עברית, לרגל חגיגות שנת ה-60 למדינת ישראל, במסגרתו חידשה את "שיר הפריחה" של עפרה חזה. בהמשכה של שנה זו, הוציאה חדד שני אלבומי אוסף: האוסף הקצבי והאוסף השקט.
בחודש יולי של אותה השנה, התברגה חדד בראש רשימת האמנים המרוויחים בישראל, כשסכום רווחיה הסתכם ב-7.2 מיליוני ש"ח בשנה. סכום זה כלל רווחים מהופעות, תמלוגים עבור השמעות ברדיו, הורדות תכנים סלולריים והכנסות ממכירות אלבומים. בנוסף, נכללה חדד ברשימת " עשרים האמנים המושמעים ביותר ברדיו הישראלי" של אקו"ם.

2009–2011: מרוץ החיים והאלבום ה-20

בינואר 2009, הוחתמה חדד בחברת הד ארצי, ובחודש אפריל של אותה השנה יצא אלבומה ה-18, "מרוץ החיים". בכתיבת והלחנת שירי האלבום השתתפו, בין היתר, טל שגב, יעקב למאי, הנרי, משה פרץ ויוסי בן דוד. בטרם צאתו, יצא השיר "מקודשת", שכתב צ'ולי זכאי והלחין שי ראובני. אחריו יצא הסינגל "אהבה בתוכי", שיר יווני שבמקור נקרא "Trexe" (תרגום מיוונית: "תירוץ"). את הנוסח העברי כתב יוסי בן דוד ללחן של הזמר היווני כריסטוס דאנטיס . ב-1 באפריל יצא הסינגל השלישי - "מרוץ החיים", שיר הנושא של האלבום. כבר באותו היום נרשמו הזמנות מוקדמות של 25,000 עותקים, שהקנו לו מיידית מעמד של אלבום זהב.
בחודש יוני חזרה חדד לקיסריה בהופעה "מרוץ החיים", ולאחר מכן חידשה את שירו של אריק איינשטיין, "עוף גוזל", כחלק ממופע התרמה לילדים בסיכון. חודש לאחר מכן, יצא הסינגל "קרוסלה".
בערב ראש השנה תש"ע נבחרה ל"זמרת השנה" של שנת תשס"ט, במצעדים הרשמיים של רשת ג', רדיו קול רגע, רדיו חיפה, רדיו אמצע הדרך, רדיו לב המדינה, רדיו דרום ורדיו צפון ללא הפסקה.
באפריל 2009, זכה הסינגל "אהבה בתוכי" בפלטינה, עם למעלה מ-50,000 אלף הורדות סלולריות - בחודש אחד בלבד.
באוקטובר 2009, הוכרזה חדד כ"זמרת העשור", במסגרת "פסקול העשור": פרויקט משותף של גלי צה"ל וערוץ 24. כשבוע לאחר מכן, יצא דואט של חדד עם אייל גולן - "רגע גדול".
בחודש נובמבר של אותה השנה הוענקה לחדד פלטינה משולשת, עבור 140,000 אלף הורדות סלולריות של השיר "מקודשת".
באפריל 2010, הקליטה חדד ביצוע מחודש של השיר "כשהלב בוכה", בעיבודו של נדב ביטון. בחודש אוקטובר, השיק ערוץ הילדים בשיתוף המשרד לביטחון הפנים, מסע פרסום למניעת אלימות בקרב ילדים ובני נוער, עבורו הקליטה חדד את השיר "אל תיגרר". באותה השנה הוציאה את השיר "אינטליגנציה".
במרץ 2011 הוציאה את אלבומה ה-20, שנקרא בשם 20, ובו עשרים שירים. האלבום כלל דואט עם הזמר היווני ניקוס ורטיס. במקביל, יצא השיר "?Do You Love Me". באותו החודש, יצא לאור הדואט "תגלי לי", עם הזמרת הבולגרייה אליסיה . סרטון הווידאו של השיר צולם בארמון הצאר בבולגריה. בחודש יולי של אותה השנה, הוענק לחדד תקליט פלטינה על אלבומה העשרים במספר, שמכר מעל 40,000 עותקים. האלבום כלל שמונה סינגלים: "בא לי", "מאחלת לך", "אור כוכב", "סוף שבוע בפריז", "Mi Amor", "מה שלומך יקירי", "משחק החיים" ו"קומי וצאי". באותה השנה הוציאה גם שני סינגלים: גרסת כיסוי לשיר "אתה פה חסר לי" של נורית גלרון, במסגרת הפרויקט "שני צדדים למטבע", ו"האושר של חיי".

2012–2014: The Voice וימים של שמחה

בשנת 2012, השתתפה חדד כמנטורית בתוכנית "The Voice ישראל". המתמודדת קטלין רייטר, שנכללה בנבחרתה של חדד, זכתה במקום הראשון. בחודש מרץ של אותה השנה, הוציאה חדד את השיר "יפה יפה", אותו כתבו מור שלומוביץ ודיקלה, שגם הלחינה אותו. בסוף אפריל, חידשה חדד את השיר "הוא לא ידע את שמה", כחלק מהפרויקט "צה"ל בלאפה", במסגרתו זמרים מהז'אנר המזרחי חידשו שירים של להקות צבאיות. באותו החודש, שרה את השיר "תפילה בדרך", אשר נכתב על ידי נשיא מדינת ישראל לשעבר, שמעון פרס. בחודש יוני, הוציאה את הסינגל "לינדה". השיר הוא חידוש דאנס ללהיט של הזמר חיים משה, והופק על ידי הנרי. השיר נכתב והולחן על ידי סמיר א-טוויל, ובגרסה זו נכללו גם מילים של הנרי. באוגוסט, הוציאה את הסינגל "כמה כמה".
בדצמבר, החלה לשמש בתפקיד מנטורית בעונתה השנייה של התוכנית "The Voice ישראל". ב-25 בדצמבר יצא השיר: "Where Have You Been", גרסת כיסוי לשירה של ריהאנה, עבור המצעד הבינלאומי השנתי של גלגלצ. במקביל, הוציאה אלבום אוסף כפול אשר נקרא המיטב. ביוני 2013, יצא האלבום ה-21 של חדד, ימים של שמחה – חלק א'. שבוע לאחר יציאתו, דורג בין האלבומים הנמכרים ביותר. בערב ראש השנה תשע"ד, זכתה חדד בתואר "זמרת השנה" לשנת תשע"ג בערוץ 24, בתחנות האזוריות ובאתר מאקו. חדד שרה את השיר "אנחנו שנינו מאותו הכפר" בטקס הלוויתו של אריק שרון.
בשנת 2014, המשיכה חדד לשמש מנטורית בעונתה השלישית של "The Voice ישראל". באותה השנה, שיתפה חדד פעולה עם אייל גולן, במופע זוגי שנקרא "פעם בחיים". בספטמבר של אותה השנה, הוציאה את השיר "בורא עולם". באפריל באותה השנה, ביצעה חדד את השיר "אל תאהב אותי", לשיר "Të ka lali shpirt", של הזמרת האלבנית סילבה גאנברדהי.

2015–2017: "שרית חדד" ו-"שָׂרָה שָׁרָה"

בינואר 2015, השיקה חדד את אלבומה ה-22 במספר, שרית חדד. האלבום כלל 16 רצועות, וסגנונו היה מוזיקה מזרחית אשר שילבה אלמנטים של פופ, דאנס והשראות מלהיטי שנות ה-70. בין השירים שנכללו בו היו: "חיכיתי לו", שזכה להצלחה חסרת תקדים, "מימי" ו"כינורות ינגנו", שזכו להצלחה נאה, ו"אינתה דאיימן", שכבש את פסגת המצעד של מדיה פורסט. האלבום הגיע למעמד של אלבום פלטינה, לאחר שנמכר ביותר מ-30,000 עותקים.
מספר שבועות לאחר מכן, שרה חדד את השירים: "קופנגן" ו"בטח התגעגעת אליי" (ביחד עם הזמרת דיקלה), אשר נכללו באלבומה הרביעי, ואם פרידה.
ביוני 2015, לקראת מצעד הגאווה בתל אביב, שיתפה חדד פעולה עם אריסה, בהוציאה את השיר "קרקס", אשר נכתב והולחן על ידי דורון מדלי. היה זה שיתוף הפעולה הראשון של חדד עם הקהילה הלהט"בית. בחודש ספטמבר 2015, הופיעה חדד בפסטיבל 609, במשותף עם אריסה.
באותה השנה, עזבה חדד את "The Voice ישראל", ועברה לתוכנית "בית ספר למוזיקה" בזכיינית המתחרה, קשת.
לקראת ראש השנה תשע"ו, הוכתרה חדד כאשת השנה במוזיקה, וכזמרת המושמעת ביותר בתחנות הרדיו בישראל, השג אותו רשמה בפעם הרביעית ברציפות. כמו כן, הוכתרה כזמרת המושמעת ביותר בעשור האחרון. ב-2015, זכתה חדד בקטגוריית קליפ השנה, בטקס פרסי המוזיקה של MTV ישראל, בעבור שירה "חיכיתי לו", שיצרו אילן פלד, הנרי והבמאי עוזי ג'ורג'. באותה השנה הוציאה את השיר "חוזרת בתשובה", שכבש את מצעד השירים של מדיה פורסט.
במהלך יולי 2016, הקליטה חדד מחדש את השיר "איך זה את" עם שלום חנוך, אשר נכלל באלבומו "זום", ואת השיר "ישמח חתני", אשר שימש כשיר הנושא של הסרט הנושא את אותו השם. בהמשך, הוציאה את הסינגלים "למה לי", "בלי שביקשתי", "היית איתה", "שרה שרה", "שב", "וואי וואי" והלהיט "לא תודה", מתוך האלבום ה-23, שָׂרָה שָׁרָה. הסינגל "היית איתה" הגיע לפסגת המצעד העברי של מדיה פורסט, שם שהה במשך שלושה שבועות רצופים. שיר זה היה לאחד עשר של חדד שעשה זאת, עובדה שהפכה אותה לזמרת היחידה בעשור האחרון שהצליחה להוציא עשרה להיטים שהגיעו לפסגת מצעד זה.
במרץ 2017, חשפה חדד את האלבום "שׂרה שׁרה" בעמוד הפייסבוק שלה, ובו עשרים שירים. במהלך האירוע התבשרה, כי האלבום החדש הגיע זה מכבר למעמד אלבום זהב (מכירה של מעל 15,000 עותקים). למחרת היום, יצא האלבום לאור, ולאחר שבועיים וחצי הגיע לפלטינה כפולה (מכירה של מעל 60,000 עותקים)]. היה זה האלבום הנמכר ביותר של חדד בעשור האחרון]. מספר חודשים אחרי הוצאת האלבום, ב-11 בספטמבר 2017, זכתה חדד בתואר "זמרת השנה" של אפליקציית ווליום. על פי נתוני אקו"ם מסוף שנת 2017, הייתה חדד הזמרת השלישית המושמעת ביותר בשנת התשע"ז, אחרי אייל גולן ומשה פרץ. ב-24 באוקטובר 2017, הוציאה את הסינגל "חלק ממני", אותו הקדישה לבתה הבכורה.
בדצמבר 2017, חידשה חדד את השיר "סימן שאנחנו מגזימים", אותו ביצעו מנחי ערוץ הילדים בשנת 1999, במסגרת המאבק באלימות בין בני נוער. השיר חודש במסגרת פרויקט "השיר האמיתי", אשר במסגרתו בוצעו שירי ערוץ הילדים מכל הזמנים.

2018–הווה: "SARIT The Show"

בינואר 2018, הוציאה חדד את השיר "אמן". ב-14 בפברואר, יצאה חדד למופע חדש: "SARIT The Show", שהתבסס על סגנון מופעי לאס וגאס, ואשר סיפר את סיפור חייה. המופע זכה לביקוש רב ולביקורות טובות. ב-27 במרץ, הוציאה חדד גרסת כיסוי לשיר "נתתי לה חיי", ויומיים לאחר מכן ב-29 במרץ, יצא הסינגל: "סימן". לכבוד חגיגות שנת ה-70 למדינת ישראל, ב-15 באפריל הוציאה חדד גרסת כיסוי לשיר: "משירי ארץ אהבתי". ב-27 ביוני, הוציאה חדד את הסינגל: "עכשיו זה אחרת".
בשנת תשע"ח הייתה חדד הזמרת המושמעת ביותר ברדיו, עם מעל 15,000 השמעות. לקראת יום הכיפורים, ב-13 בספטמבר, הוציאה חדד את השיר: "בן אדם". ב-13 באוקטובר, הוציאה חדד את הסינגל: "אמאל'ה ואבאל'ה". ב-17 בדצמבר, הוציאה חדד את הסינגל: "תצא לי מהראש". ב-31 בדצמבר, לרגל המצעד בינלאומי השנתי של גלגלצ ו-וואלה!News, הוציאה חדד יחד עם צמד הארנבים (MaZeZe) גרסת כיסוי לשיר "One Kiss", של דואה ליפה.
ב-28 בפברואר 2019, הוציאה חדד גרסת כיסוי לשיר "Mama", של זרינה טילידזה. בשפה הרוסית בפעם הראשונה. ב-23 במרץ 2019, הוציאה חדד את הסינגל "שופוני", בשיתוף עופר ניסים.
בחודש מאי 2019 השתתפה חדד בפרסומת לשופרסל לכבוד חג השבועות. ב-24 ביוני, הוציאה את השיר "מישהו יחבק אותי", אשר מהווה את שיר הנושא של הסרט "המוסד". ב-16 ביולי, הוציאה חדד את הסינגל "אני עוד זוכרת". חודש לאחר מכן, ב-27 באוגוסט, הוציאה את הסינגל "לא אומרת לו כלום".
ב-3 בספטמבר 2019 פורסם כי על פי נתוני מדיה פרוסט לשנת תשע"ט, חדד היא הזמרת הישראלית המושמעת ביותר בתחנות הרדיו באותה השנה, זו השנה השלישית ברציפות  ]. באותו חודש הוציאה את השיר "אולי עוד קצת ביחד".

חיים אישיים


חדד מתגוררת בתל אביב, ואם לבת שנולדה ב-2017 מאב שזהותו אינה ידועה.